ବିସି ରାୟ ଟ୍ରଫି ଫୁଟବଲଃ ମିଜୋରାମ ଚାମ୍ପିୟନ\t December 10th, 07:22 AM December 10th, 07:22 AM\nଭୁବନେଶ୍ୱର, ୧୦।୧୨(ସ୍ପୋଟର୍ସ ବ୍ୟୁରୋ)- ସ୍ଥାନୀୟ ବାରବାଟୀ ଷ୍ଟାଡିୟମରେ ଅନୁଷ୍ଠିତ ଜାତୀୟ ଜୁନିୟର ବାଳକ ଫୁଟବଲ ପ୍ରତିଯୋଗିତା ତଥା ଡ. ବି.ସି. ରାୟ (ଟାଇର-୧) ଟ୍ରଫି ଟୁର୍ନାମେଣ୍ଟରେ ମିଜୋରାମ ଟାଇଟଲ ହାସଲ କରିଛି। ରବିବାର ଖେଳାଯାଇଥିବା ସଂଘର୍ଷପୂର୍ଣ୍ଣ ଫାଇନାଲ ମ୍ୟାଚ୍ରେ ମିଜୋରାମ ୨-୧ ଗୋଲରେ ପଞ୍ଜାବକୁ ପରାସ୍ତ କରି ଚାମ୍ପିୟନ ହେବାର ଗୌରବ ଅର୍ଜନ କରିଛି। ପଞ୍ଜାବ ପକ୍ଷରୁ ଏମ. ସିଙ୍ଗସଙ୍ଗ୍ ୨୦ତମ ମିନିଟରେ ଗୋଲ ଦେଇ ଦଳକୁ ଅଗ୍ରଣୀ କରାଇଥିଲେ। ତେବେ ଏହା ପରେ ମିଜୋରାମ ପ୍ରତ୍ୟାବର୍ତ୍ତନ କରି ଦୁଇଟି ଗୋଲ ସ୍କୋର କରିବା ସହ ମ୍ୟାଚ୍ ହାତେଇ ନେଇଥିଲା। ମିଜୋରାମ ତରଫରୁ ୨୩ତମ ମନିଟ୍ରେ ଏଚ୍.ପି. ଲାଲରେମରୁଆଟା ପ୍ରଥମ ଗୋଲ ଦେଇଥିଲେ। ଏହାପରେ ୮୩ତମ ମିନିଟ୍ରେ ଜନ ଲାଲ୍ମୁନପୁଇଆ ଦ୍ୱିତୀୟ ଗୋଲ ସ୍କୋର କରି ମିଜୋରାମକୁ ଜିତାଇଥିଲେ।\nପୁରସ୍କାର ବିଜରଣ ଉତ୍ସବରେ ଓଡ଼ିଶା ଅଲିମ୍ପିକ୍ସ ଆସୋସିଏାନ (ଓଓଏ) ସମ୍ପାଦକ ଆର୍ଶୀବାଦ ବେହେରା ମୁଖ୍ୟ ଅତିଥି ଭାବେ ଓ ପୂର୍ବତନ ଭାରତୀୟ ଅଧିନାୟକ ମହେଶ ଗଓ୍ବାଲି ସମ୍ମାନୀତ ଅତିଥି ଭାବେ ଯୋଗ ଦେଇ ଚାମ୍ପିୟନ ଓ ରନର୍ସଅପ ଦଳକୁ ମେଡାଲ ଓ ଟ୍ରଫି ପ୍ରଦାନ କରିଥିଲେ। ଏହି ଅବସରରେ ଫୁଟବଲ ଆସୋସିଏଶନ ଅଫ୍ ଓଡ଼ିଶା (ଫାଓ) ସଭାପତି ବିଜୟ ଦାସ, ଫାଓ ଉପସଭାପତି ଭକ୍ତ ବଲ୍ଲଭ ଦାସ, ଫାଓ ଯୁଗ୍ମ ସମ୍ପାଦକ ଅଭିଜିତ୍ ପଲ୍ ଓ ସଂଗୀତା ଶର୍ମା, ମହମ୍ମଦ ସାହିତ ଜବାର ଉପସ୍ଥିତ ଥିଲେ।
